ดึงสติกันหน่อย! SAWAD-MTLS ไม่กระทบ พ.ร.บ.ทวงหนี้ใหม่!
ดึงสติกันหน่อย! SAWAD-MTLS ไม่กระทบ พ.ร.บ.ทวงหนี้ใหม่! 
8 ก.ค. 2559

ผู้สื่อข่าวรายงานว่า ราคาหุ้นบริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ณ เวลา 10.42น. ราคาอยู่ที่ 33.75 บาท ลบ 2.25 บาท หรือ 6.25% สูงสุดที่ 36 บาท ต่ำสุดที่ 33.50 บาท มูลค่าซื้อขายที่ 311.74 ล้านบาท
ขณะที่บริษัท เมืองไทย ลิสซิ่ง จำกัด (มหาชน) หรือ MTLS ราคาอยู่ที่ 18.80 บาท ลบ 0.70 บาท หรือ 3.59% สูงสุดที่ 19.50 บาท ต่ำสุดที่ 18.70 บาท มูลค่าซื้อขายที่ 165.47 ล้านบาท ขณะที่ดัชนีตลาดหุ้นไทยโดยรวมลบ 0.39%
 
บล.ธนชาต ระบุในบทวิเคราะห์ (8 ก.ค.) ว่า สคบ.อยู่ในระหว่างการปรับปรุงสัญญาธุรกิจเช่าซื้อรถยนต์ และจักรยานยนต์ เกี่ยวกับการคิดเบี้ยปรับตาม พ.ร.บ.ทวงถามหนี้ฉบับใหม่ ห้ามคิดดอกเบี้ยไม่เกิน 15% ต่อปี ซึ่งเป็นความเสี่ยงต่อ SAWAD MTLS TK, GL และ S11 ที่ปัจจุบันมีผลตอบแทนจากการปล่อยสินเชื่อสูงกว่า 15%
ขณะที่ไม่กระทบต่อ THANI KKP TISCO ที่ผลตอบแทนจากการปล่อยสินเชื่อต่ำกว่า 15% ทำให้คาดว่ากระแสเงินทุนไหลเข้า THANI (พื้นฐาน 5.50 บาท), KKP (พื้นฐาน 50 บาท) และ TISCO (พื้นฐาน 50 บาท) เพิ่มขึ้น
 
บล.โนมูระ พัฒนสิน ระบุในบทวิเคราะห์ (8 ก.ค.) คาดว่าข่าว สคบ.อยู่ระหว่างการปรับปรุงเกี่ยวกับการคิดอัตราดอกเบี้ยปรับ และการคิดค่าธรรมเนียมการติดตามทวงถามหนี้ใหม่สำหรับสัญญาเช่าซื้อเป็นปัจจัยเชิงลบด้านจิตวิทยาที่กดดันราคาหุ้นในกลุ่มเช่าซื้อ โดยหุ้นที่อยู่ใน Coverage ของคือ SAWAD, MTLS ในระยะสั้นราคาหุ้นในกลุ่มเช่าซื้ออาจโดนกดดันจากปัจจัยดังกล่าว
อย่างไรก็ตามในเบื้องต้นที่ยังไม่มีความชัดเจนเรื่องนี้เรามองเพียงเป็นปัจจัยเชิงจิตวิทยา จึงยังคงคาดการณ์เดิมของทั้ง SAWAD และ MTLS โดยยังคงคำแนะนำซื้อเพื่อการลงทุนระยะยาวที่ราคาเป้าหมายปี 59 ที่ 60 และ 25 บาทตามลำดับ
โดยยังชอบSAWAD จากการมี net work ที่แข็งแกร่ง และยังคงขยายสาขาต่อเนื่อง ผลักดันให้สินเชื่อเติบโตโดดเด่น ขณะที่เร่งสร้างรายได้ที่ไม่ใช่ดอกเบี้ยจากธุรกิจใหม่คือรับติดตามหนี้และบริหาร NPL อีกทั้งอยู่ในช่วงขยายธุรกิจไปต่างประเทศได้แก่ กัมพูชา เมียนมาร์และเวียดนาม ซึ่งบริษัทตั้งเป้าหมายจะส่วนแบ่งรายได้ธุรกิจจากต่างประเทศอยู่ที่ 10% ในอีก 3 ปีข้างหน้า ซึ่งคาดจะเป็นส่วนที่สนับสนุนการเติบโตในอนาคต
ขณะที่คาดว่ากำไรสุทธิในปี 59-61จะเติบโตสูงถึง 34% CAGR และสำหรับในไตรมาส 2/59ยังคาดผลประกอบการยังเติบโตโดดเด่นจากปีก่อน แต่ในด้านไตรมาสก่อนอาจเติบโตไม่สูงนัก เนื่องจากเป็นช่วง low season ของการปล่อยสินเชื่อสำหรับ SAWAD และยังชอบ MTLS จากการเป็นทางเลือกที่น่าสนใจสำหรับผู้ต้องการลงทุนในหุ้นของบริษัทที่ให้บริการสินเชื่อเพื่ออุปโภคบริโภคที่มีพอร์ตสินเชื่อมีคุณภาพ NPL ต่ำ มี Coverage ratio ในระดับสูงมาก
ประกอบกับการที่บริษัทยังมีแผนขยายสาขาเชิงรุก และพยายามเพิ่มความหลากหลายของสินค้ามากขึ้น ผลักดันให้คาดสินเชื่อและกำไรสุทธิเติบโตแบบก้าวกระโดด โดยคาดกำไรสุทธิ 59-61เพิ่มขึ้นเฉลี่ยปีละ 36% และเติบโตโดดเด่นมาในปี 59ที่ 50% จากปีก่อน รวมถึงคาดผลประกอบการในไตรมาส 2 ยังคงเพิ่มขึ้นอย่างโดดเด่น จากการขยายตัวอย่างมากของสินเชื่อและต้นทุนเงินทุนที่ลดลง
 
อนึ่ง SAWAD และ MTLS ซึ่งอยู่ในกลุ่มสินเชื่อนั้น ได้ขึ้นทะเบียนเพื่อทำธุรกิจนาโนไฟแนนซ์กับกระทรวงการคลังแล้ว จึงถือว่าเป็นการจดทะเบียนภายใต้ธนาคารแห่งประเทศไทย การที่สคบ.จะออกมาตรการแก้ไขปัญหาหนี้นอกระบบห้ามเก็บอัตราดอกเบี้ยเกิน 15% นั้น จะไม่กระทบต่อผลการดำเนินงานของ SAWAD และ MTLS เนื่องจากอัตราดอกเบี้ยสูงสุดของนาโมไฟแนนซ์ที่สามารถจัดเก็บได้สูงสุดคือ 36% ต่อปี